text: Borgmesteren er en pige
  09 februar 2011 kl. 14.36
  Børne- og ungebyrådet i Fredericia har valgt Vevja Nahenthiram som kommunens ungeborgmester.
  Fredericia Børn- og Ungebyråd holdt i går eftermiddags sit første møde, og her valgte de unge byrådsmedlemmer 15-årige Vevja Nahenthiram fra Købmagergades Skole til ungeborgmester.
  Hun skal stå i spidsen for det 21 personer store børne- og ungebyråd og udgøre en tredjedel af forretningsudvalget, som skal have den primære kontakt med de embedsmænd i Fredericia Kommune, som beskæftiger sig med børne- og ungebyrådet.
   
  Med sig i forretningsudvalget får hun som 1. unge-viceborgmester Frederikke Poulsen fra Sct. Knud Skole og som 2. unge-viceborgmester Christian Hvidbjerg Djurhuus fra Erritsø Centralskole.
  Det nyvalgte børn- og ungebyråd besluttede også, hvilket emne det først skal arbejde med. Det blev ?sport og aktiviteter?.
  Fredericia alternative byråd er sammensat af 21 børn og unge mellem 13 og 17 år, og det består af 12 piger og ni drenge.
  